**Smjernice za prijavitelja u kontekstu pravila o državnim potporama za istraživanje i razvoj**

Veliki projekt: *"Otvorene znanstvene infrastrukturne platforme za inovativne primjene u gospodarstvu i društvu (O-ZIP)„* je projekt koji **ne uključuje dodjelu državne potpore**.

Ove Smjernice imaju za cilj informirati prijavitelja o pravilima o državnim potporama koja se odnose na područje istraživanja, razvoja i inovacija i na ovaj projekt.

Pojam državnih potpora zahtjeva da su kumulativno zadovoljena sljedeća četiri kriterija[[1]](#footnote-1):

1. da su sredstva dodijeljena od strane Države, odnosno iz državnih sredstava u bilo kojem obliku,
2. da potpora predstavlja **selektivnu ekonomsku prednost** stavljanjem određenih poduzetnika ili proizvodnju određene robe u povoljniji položaj,
3. da potpora narušava ili prijeti narušavanjem **tržišnog** natjecanja,
4. utječe na **trgovinu** među državama članicama.

Jednostavnije rečeno, državne potpore dodjeljuju se za ekonomsku djelatnost nekog **subjekta**. Sredstva koja se dodjeljuju za **djelatnosti koje su neekonomskog karaktera**, ne smatraju se državnim potporama.

Subjekt je, u ovom postupku dodjele bespovratnih sredstava, **istraživačka organizacija ili organizacija za istraživanje i širenje znanja** kojoj se sredstva dodjeljuju za **neekonomsku djelatnost.**

Europska komisija donijela je *Okvir Zajednice za državne potpore za istraživanje, razvoj i inovacije[[2]](#footnote-2) (2014/C 198/01)* (u daljnjem tekstu: Okvir Zajednice) koji utvrđuje detaljna pravila koja se odnose na postojanje državnih potpora u projektima istraživanja i razvoja. Sugeriramo prijavitelju da se upozna s ovim dokumentom jer se dodjela sredstava temelji na odredbama istoga.

**SUBJEKT – ISTRAŽIVAČKA ORGANIZACIJA**

Prema Okviru Zajednice definicija istraživačke organizacije je sljedeća.

|  |
| --- |
| Istraživačka organizacija ili organizacija za istraživanje i širenje znanja znači subjekt (kao što su sveučilišta ili istraživački instituti, agencije za prijenos tehnologije, posrednici u inovaciji, fizičke osobe ili virtualni kolaborativni subjekti usmjereni na istraživanje), bez obzira na njegov pravni status (ustrojstvo na temelju javnog ili privatnog prava) odnosno način financiranja, čiji je prvenstveni cilj nezavisno provoditi temeljno istraživanje, industrijsko istraživanje ili eksperimentalni razvoj ili s rezultatima tih djelatnosti upoznati široku javnost, putem predavanja, objavljivanja ili prijenosa znanja. Ako taj subjekt obavlja i ekonomske djelatnosti, financiranje, troškovi i prihodi tih ekonomskih djelatnosti moraju se obračunati zasebno. Poduzetnici koji imaju presudan utjecaj na takav subjekt, na primjer kao vlasnici udjela u njemu ili kao njegovi članovi, nemaju povlašteni pristup rezultatima koje subjekt proizvede.  |

**NEEKONOMSKE DJELATNOSTI**

Komisija smatra da su, prema odredbama Okvira zajednice, sljedeće djelatnosti općenito neekonomske.

|  |
| --- |
| 1. **Primarne djelatnosti istraživačkih organizacija:**
* edukacija u svrhu većeg broja kvalificiranijih ljudskih resursa. Javno obrazovanje organizirano u okviru nacionalnog obrazovnog sustava, koje uglavnom ili u potpunosti financira država i pod nadzorom je države, smatra se neekonomskom djelatnošću;[[3]](#footnote-3)
* neovisno istraživanje i razvoj za više znanja i bolje razumijevanje, uključujući kolaborativni I&R pri kojem istraživačke organizacije učinkovito surađuju;
* neisključivo i nediskriminacijsko širenje rezultata istraživanja, primjerice podučavanjem, bazama podataka s otvorenim pristupom, otvorenim publikacijama ili računalnim programima s otvorenim kodom.

**b) Aktivnosti prijenosa znanja**[[4]](#footnote-4), ako ih izvršava istraživačka organizacija (uključujući njihove odjele ili podružnice) ili se izvršavaju zajedno s takvim tijelima ili u ime drugih takvih subjekata, pri čemu se sav prihod od takvih djelatnosti/aktivnosti ponovno ulaže u primarne djelatnosti/aktivnosti istraživačke organizacije.  |

**S obzirom na navedeno, prijavitelj se mora obvezati da dodijeljena sredstva neće konstituirati državnu potporu, odnosno da se ista neće koristiti za ekonomske djelatnosti (Izjava prijavitelja, Obrazac 1.).**

**EKONOMSKE I NEEKONOMSKE DJELATNOSTI - ODVAJANJE**

Kada se istraživačka organizacija bavi primjerice iznajmljivanjem opreme ili laboratorija poduzećima, pružanjem usluga poduzećima, obavlja ugovorna istraživanja i provodi ostale ekonomske djelatnosti, javno financiranje tih djelatnosti **smatra se državnom potporom**.

U slučaju da se prijavitelj bavi i ekonomskim i neekonomskim djelatnostima, javno financiranje neekonomskih djelatnosti neće predstavljati državnu potporu, ako je moguće jednoznačno odvojiti dvije vrste djelatnosti, njihove troškove, financiranje i prihode kako bi se djelotvorno izbjeglo unakrsno subvencioniranje ekonomske djelatnosti te je u tom slučaju i za tu svrhu potrebno uvesti odvajanje ekonomskih i neekonomskih djelatnosti (raspodjelu troškova, izvora financijskih sredstava i prihoda) koje nadalje mora biti vidljivo u godišnjim financijskim izvještajima prijavitelja, koji su pak rađeni prema važećim računovodstvenim odredbama. Stoga, jednoznačno odvajanje dvije vrste djelatnosti, njihovih troškova, financiranja i prihoda predstavlja **ključan kriterij prihvatljivosti**.

**S obzirom na navedeno, prijavitelj se mora obvezati da će odvojeno voditi ekonomske i neekonomske djelatnosti, njihove troškove, financiranje i prihode nakon završetka provedbe projekta do roka za amortizaciju nabavljene opreme, kako bi se djelotvorno izbjeglo unakrsno subvencioniranje ekonomske djelatnosti (Izjava prijavitelja, Obrazac 1.)**

**POMOĆNE DJELATNOSTI**

Ako određena istraživačka organizacija provodi gotovo isključivo neekonomske djelatnosti, njezino financiranje može biti u potpunosti isključeno iz područja primjene pravila o državnim potporama pod uvjetom da je:

a) ekonomska djelatnost isključivo pomoćna djelatnost, odnosno odgovara djelatnosti koja je izravno povezana s radom istraživačke organizacije i neophodna za taj rad ili neodvojivo povezana s njihovom glavnom neekonomskom upotrebom, i

b) opseg joj je ograničen.

To je slučaj ako ekonomske djelatnosti troše potpuno jednake inpute (primjerice materijal, oprema, radna snaga i fiksni kapital) kao i neekonomske djelatnosti, a kapaciteti koji se svake godine dodjeljuju tim ekonomskim djelatnostima ne premašuju 20% ukupnih godišnjih kapaciteta predmetnog subjekta[[5]](#footnote-5).

**IZVJEŠTAVANJE, KONTROLE I POVRATI**

Vezano za pomoćne djelatnosti, prijavitelj/korisnik će morati dostavljati **godišnja izvješća** s opisom koliko je radnih sati predmetnog subjekta opremljenog u okviru projekta (npr. istraživačkog centra, laboratorija, ustrojstvene jedinice) u vidu korištenja znanstveno-istraživačke opreme, utrošeno na neekonomske i pomoćne ekonomske djelatnosti (točka 9.2. članka 9. Ugovora o dodjeli bespovratnih sredstava za projekte koji se financiraju iz EU fondova u financijskom razdoblju 2014.-2020.). Uz izvješće Prijavitelj će morati dostaviti **očevidnik** korištenja predmetnog subjekta na kojem će biti iskazan broj radnih sati koji se na godišnjoj razini koriste za neekonomske i ekonomske djelatnosti. Izvještajno razdoblje počinje teći danom završetka provedbe projekta i traje do isteka roka za amortizaciju.

Ukoliko dođe do toga da prijavitelj više od 20% kapaciteta predmetnog subjekta (npr. istraživačkog centra, laboratorija, ustrojstvene jedinice) godišnje iskoristi za ekonomske aktivnosti, **mora doći do povrata dijela sredstava** u iznosu koji je sukladan omjeru tih ekonomskih aktivnosti.

U slučaju da se prijavitelj bavi i ekonomskim i neekonomskim djelatnostima, mora **odvojeno voditi dvije vrste djelatnosti**, njihove troškove, financiranje i prihode, te dostaviti godišnje financijske izvještaje iz kojih je to vidljivo. Navedena izvješća se dostavljaju uz i u roku propisanom za godišnja izvješća o korištenju kapaciteta.

Nepoštivanje pravila o državnim potporama tijekom i nakon provedbe projekta dovodi do materijalne i kaznene odgovornosti korisnika te će biti razlogom postupanja nadležnih tijela.

1. Prvi stavak članka 107. Ugovora o funkcioniranju Europske unije određuje elemente državne potpore navodeći da „svaka potpora koju dodijeli država članica ili koja se dodjeljuje putem državnih sredstava u bilo kojem obliku kojim se narušava ili prijeti da će narušiti tržišno natjecanje stavljanjem određenih poduzetnika ili proizvodnje određene robe u povoljniji položaj, nespojiva je s unutarnjim tržištem u mjeri u kojoj utječe na trgovinu među državama članicama", Ugovor o funkcioniranju Europske unije (UFEU, konsolidirana verzija, SL C 115/47, 9.5.2008). [↑](#footnote-ref-1)
2. <http://eur-lex.europa.eu/legal-content/HR/TXT/PDF/?uri=CELEX:52014XC0627(01)&from=HR> [↑](#footnote-ref-2)
3. Potrebno je napomenuti da ovo ne obuhvaća izobrazbu radne snage koja, kako je definirano u pravilima za državne potpore za usavršavanje, ne predstavlja neekonomsku primarnu djelatnost/aktivnost istraživačkih organizacija. Vidi čl. 31 Uredbe Komisije(EU) br. 651/2014 od 17. lipnja 2014. u kojem se navode određene kategorije potpora koje su spojive s unutarnjim tržištem u primjeni članaka 107. i 108. Ugovora (OJ L 187, 26. 6. 2014, str. 1). [↑](#footnote-ref-3)
4. Prema Okviru Zajednice, prijenos znanja znači bilo koji proces čiji je cilj stjecanje, prikupljanje i dijeljenje eksplicitnog i prešutnog znanja, uključujući vještine i sposobnosti u ekonomskim i neekonomskim djelatnostima/aktivnostima kao što su istraživačka suradnja, konzalting, licenciranje, osnivanje novih poduzeća, objavljivanje i mobilnost istraživača i drugog osoblja uključenog u te aktivnosti. Uz znanstveno i tehnološko znanje, prijenos znanja uključuje i druge oblike znanja, primjerice znanje o uporabi standarda i propisa koji ih sadržavaju te o uvjetima u stvarnim radnim okruženjima i metodama za inovaciju organizacije poslovanja te upravljanje znanjem povezanim s utvrđivanjem, stjecanjem, zaštitom, obranom i iskorištavanjem nematerijalne imovine. [↑](#footnote-ref-4)
5. Predmetni subjekt se odnosi na npr. istraživački centar, laboratorij, zavod, ustrojstvenu jedinicu za koju se oprema kupuje.

Ukoliko sama oprema može biti zasebno shvaćena kao predmetni subjekt tj. da svrha rada te opreme ne ovisi o drugoj opremi tj, nije sastavni dio veće cjeline onda bi se oprema mogla smatrati predmetnim subjektom za izračun kapaciteta. U suprotnom ukoliko će oprema koja se planira nabaviti biti dio cjeline (tj. da ovisi o radu druge opreme ili će se za svrhu istraživanja koje se provodi koristi kao dio cjeline) onda se ta cjelina uzima kao predmetni subjekt. [↑](#footnote-ref-5)